Kemeromp da skouer ar ger galleg «limace». Daou c'her a zo e Breizh. Ur c'hard, e Bro Gwened dreist-holl, a ra gant ar ger maligorn o tont war-eeun diwar ar galleg pe ar gallaoueg, hag an tri-chard all gant ar ger melc'hwedenn, brezhoneg penn-da-benn. Kit da lavarout da Wenediz ez int sot oc'h ober gant maligorn, pe da Gerneviz, Leoniz, Tregeriz ha Gouelaouiz ne dlejent ket ober gant melc'hwedenn. Na rediomp ket an holl d'ober gant an eil pe gant  egile. Laoskomp frankiz gant pep hini d'ober gant ar ger en deus c'hoant d'ober gantañ. Da baotred ar yezh unvan da zoujañ ouzh se pa savont o rolloù gerioù.